Ebɔbira 7, 1994, mfe eduonu akron (29) nye yi na Rwanda Nyimpatɔree no hyɛɛ ase. Odzii nda bɛyɛ ɔha a nyimpadɔm a wɔdɔm Tutsi na Hutu ebusuakuw a hɔn dodow bɛyɛ mpem ahaawɔtwe (800,000) tɔr yayaayaw. Hɔn bɔn a wɔyɛe nye dɛn?
Dza ɔkɛfaa atoyerɛnkyɛm a ɔtse dɛm yi dze bae nye dɛ, ber no Rwanda mampanyin a nna ɔyɛ Hutunyi a wɔfrɛ no Juvenal Habyarimana wui wɔ wimuhɛn akwanhyia mu wɔ Ebɔbira 6, 1994. Hutufo susui dɛ Tutsifo nyim hɔn dehyee no wu no ho bi, na wɔnam iyi do tsewee hyɛɛ Tutsifo na hɔn a wɔyɛ Hutu fa na ebusuakuw fofor fa no do kunkum hɔn.
Hutu nsordaafo, aban mu mpanyimfo na amamba a, nna wokitsa afena na akodze ahorow na wɔhyɛɛ nkumii no ase. Wɔdze hɔn enyi sii Tutsifo do dɛ wobokuku hɔn ahyehyew hɔn ase korakoraa na obiara a ɔbɛyɛ n’adwen dɛ oboguan no, wɔbɛkyer no eku no. Wɔnam dɛm tsirmpɔw yi do kunkum dodowara a nna ɔnnyɛ asɛm kakraba.
Wiadze Asomdwee Kuw Baatan no na amanaman a etwa Rwanda ho ehyia no ammfa hɔn aso amma asɛm yi ntsɛm kɛpem Ayɛwoho, 1994 (abosoom ebiasa ekyir). Wiadze Asomdwee Kuw Baatan no tseew Asomdwee Kuw dɛ wɔnkɔ nkɛpata ko no. Ber no, nna nyimpatɔree no rokɔ n’ewiei ma dodowara ewuwu ma Rwandaman ebutuw ayɛ pasaa.
Nsunsuando bɔn a Rwanda Nyimpatɔree yi dze bae no, nna ano yɛ dzen dodow. Nyimpa mpemaha na wowuwui, na dodowara guanee kɔr amanaman afofor do a binom so hweer hɔn efiefi na hɔn egyapadze ahorow wɔ hɔnankasa hɔn man mu. Yaw na twa ahorow a nyimpatɔree yi dze bae no, bɛpem ndɛ da yi, amamfo da ho araa kaa na Rwandaman no so kɔ do araa bɔ hɔnho mbɔdzen biara dɛ wɔbɛtse apɔw efi atoyerɛnkyɛm a ɔtse dɛm no mu.
Ebɔbira 7 afe biara no, Rwandafo nyinara bɔ mu kaakaa hɔn a wɔtɔree wɔ dɛm atoyerɛnkyɛm da no mu, na wɔdwendwen hia a ohia dɛ wɔma asomdwee na koryɛ yɛ hɔn abɔtsir. Hɔn aban ahyɛ dapɛn dɛ wɔmfa nkaakaa hɔn a wɔtɔree no na wonsu hɔn. Dapɛn nkaakaa no mu no, wohim Rwanda frankaa no wɔ amansuon nhyiamu ahorow ase dze kaakaa hɔn a wɔtɔree na hɔn a hɔnho tɔɔ kyew no nyinara.
Dɛ mbrɛ yɛrekaakaa Rwanda Nyimpatɔree Da yi, hom mma yɛnkaa mfaso a ɔwɔ asomdwee ho na yennsiw kwan biara a obotum ama dza osii wɔ Rwanda no bi esi wɔ amanaman afofor mu no ano, na amma bio eennsi. Ɔmmfa ho dɛ obi yɛ Akannyi, Awonanyi, Nkrannyi, Krɔbɔnyi anaa Sarmunyi, hɛn nyinara yɛyɛ nyimpa kor. Ɔdɔ na ohia. Bolingo Consult edwumayɛfo kaa, Ghanaman kaa, Ebibiman kaa, wiadze n’afɛndzeanan nyinara mu mba kaa Rwandaman no wɔ da a ɔtse dɛm yi mu.
